


Predkladacia správa

Ministerstvo financií Slovenskej republiky predkladá návrh zákona, ktorým sa mení 
a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony.

Cieľom predkladaného návrhu je transponovať do zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“) články 2 až 4 smernice Rady (EÚ) 2025/516 z 11. marca 2025, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o pravidlá DPH pre digitálny vek 
(Ú. v. EÚ L, 2025/516, 25.3.2025) [ďalej len „smernica (EÚ) 2025/516“]. Transpozícia článkov 1 a 5 predmetnej smernice už bola vykonaná zákonom č. 385/2025 Z. z., ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony.

Z povinnej transpozície smernice (EÚ) 2025/516 vyplýva pre Slovenskú republiku k 1. januáru 2027 povinnosť prijať minoritné legislatívno-technické úpravy, ako aj postupné ukončenie režimu call-off stock. Od 1. júla 2028 sa v súlade so smernicou (EÚ) 2025/516 zavedie zdaňovanie platforiem v režime tzv. domnelého dodávateľa v sektore služieb krátkodobého nájmu ubytovania a cestnej dopravy osôb. Ďalej sa za účelom zníženia administratívnej záťaže zavedie nová one-stop-shop schéma pre premiestnenie vlastného tovaru na účely podnikania do iného členského štátu a rozšíria sa existujúce one-stop-shop úpravy.

Zmenami a doplnením zákona o DPH dôjde aj k precizovaniu a úpravám ustanovení týkajúcich sa povinnej elektronickej fakturácie [už transponované články 1 a 5 smernice (EÚ) 2025/516], ako aj povinného digitálneho oznamovania, na základe poznatkov z aktuálneho vývoja realizácie technickej implementácie aj v iných členských štátoch.

 	Povinná transpozícia smernice (EÚ) 2025/516 zároveň vyvoláva s účinnosťou od 1. júla 2028 potrebu transpozície súvisiacej smernice Rady (EÚ) 2025/1539 z 18. júla 2025, ktorou sa mení smernica 2006/112/ES, pokiaľ ide o pravidlá v oblasti DPH, týkajúce sa zdaniteľných osôb, ktoré uľahčujú predaj dovážaného tovaru na diaľku, a o uplatňovaní osobitnej úpravy pre predaj tovaru na diaľku dovážaného z tretích území alebo tretích krajín a osobitných úprav pre priznávanie a platbu DPH pri dovoze (Ú. v. EÚ L, 2025/1539, 25.7.2025). Transpozíciou uvedenej smernice sa v zákone o DPH upraví zmena osoby povinnej platiť daň pri dovoze tovaru s cieľom stimulovať využívanie osobitnej úpravy pre dovoz, pokiaľ ide o tovar, ktorý spadá do rozsahu tejto úpravy, avšak táto osobitná úprava nebola použitá. Zároveň sa ukončí uplatňovanie osobitnej úpravy pre priznávanie a platbu dane pri dovoze tovaru.

Súčasne sa navrhuje v prípade dobrovoľných registrácií predĺžiť lehotu na rozhodnutie o registrácii pre daň na 60 dní, a to ak daňový úrad nadobudne pochybnosť o tom, či žiadateľ o registráciu je zdaniteľnou osobou, alebo či údaje uvedené v žiadosti o registráciu a k nej priložených dokumentoch sú úplné, správne a pravdivé. 

Platiteľom, ktorým bolo vydané oznámenie o zániku nároku na nadmerný odpočet z dôvodu, že neumožnili výkon daňovej kontroly do troch mesiacov od jej začatia, sa poskytuje  možnosť podať proti tomuto oznámeniu námietku, o ktorej bude rozhodovať daňový úrad. 

V priamej súvislosti so zavedením možnosti vzniesť námietku proti oznámeniu o zániku nároku na vrátenie nadmerného odpočtu a oznámeniu o zániku nároku na vrátenie dane zo sladených nealkoholických nápojov sa navrhuje čiastková procesná úprava zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov.

Zámerom navrhovanej úpravy zákona č. 251/2024 Z. z. o dani zo sladených nealkoholických nápojov a o zmene a doplnení niektorých zákonov (ďalej len „zákon o dani zo SNN“) je zamedziť obchádzaniu daňovej povinnosti klamlivým označením sladeného nealkoholického nápoja. Súčasne sa v nadväznosti na zmenu zákona o DPH, spočívajúcu v ustanovení práva na podanie námietky proti oznámeniu o zániku nároku na vrátenie nadmerného odpočtu dane z pridanej hodnoty, zavádza obdobná právna úprava aj do zákona o dani zo SNN, a to vzhľadom na podobný charakter oboch daní.

Návrh zákona bol predmetom medzirezortného pripomienkového konania, ktorého vyhodnotenie tvorí prílohu materiálu.

Návrh zákona sa predkladá s rozporom uvedeným vo vyhlásení Ministerstva financií Slovenskej republiky.

Návrh zákona bol predmetom predbežného pripomienkového konania. Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky vyjadrila k návrhu zákona nesúhlasné stanovisko. Ministerstvo financií Slovenskej republiky sa s pripomienkami a odporúčaniami vysporiadalo.
 
Návrh zákona sa netýka pôsobnosti miestnej územnej samosprávy a z tohto dôvodu nie je potrebné vyjadrovať sa k súladu návrhu s Európskou chartou miestnej samosprávy.
	



